Leier van DoofBlind SA ontmoet koningin van Spanje | Netwerk24
Leier van DoofBlind SA ontmoet koningin van Spanje
Philip Dobson, nasionale direkteur van DoofBlind SA, ontmoet Koningin Letizia van Spanje by die konferensie.Foto:
Om Internasionele Week vir DoofBlindheid te vier, het die nasionale direkteur van DoofBlind SA Spanje besoek en ook die koningin van Spanje ontmoet.
Die week van 20 tot 27 Junie staan nie net bekend as die week vir DoofBlindheid nie, maar ook as Helen Keller-week.
Philip Dobson, die nasionale direkteur van DoofBlind SA, is uitgenooi om die 50ste herdenking van die afsterwe van Helen Keller by te woon.
Dobson het die Helen Keller-wêreldkonferensie en Wêreldfederasie van DoofBlindes se algemene vergadering as verteenwoordiger van Suid-Afrika bygewoon.
Op die algemene vergadering, wat in Benidorm in Spanje gehou is, is die nuwe president en visepresident en vyf uitvoerende lede verkies. Die tema was “Ons regte, ons stem, ons lei die weg!”
Die koningin van Spanje, koningin Letizia, het as beskermvrou van die vergadering en konferensie opgetree. Die koningin het afgevaardigdes van die verteenwoordigende lande ontmoet en Dobson het ook die voorreg gehad om haar te ontmoet.
Dobson sê die konferensie was uiters geslaagd en eenheid oor die toekomspad van DoofBlindes is duidelik afgebaken.
Doofblindheid is ’n unieke gestremdheid en word as sodanig deur die International Disability Aliance erken. Lande wêreldwyd se regerings en owerhede word aangemoedig en ook versoek om meer hulpbronne beskikbaar te stel vir ontwikkeling en om sodoende aan te sluit by die tema van die konferensie.
Altesaam 50 lande en 530 verteenwoordigers, onder andere tolke en assistente ingesluit, het die konferensie bygewoon.